**Informatīvais ziņojums**

**„Par vienošanos par atlīdzības noteikšanu un izmaksu**

**par 2019., 2020. un 2021.gadā veikto reprogrāfisko reproducēšanu**

**valsts pārvaldē”**

1. **Ievads**

 Ar Ministru kabineta 2014.gada 10.septembra rīkojumu Nr.490 „Par komisiju atlīdzības noteikšanai par reprogrāfisko reproducēšanu” (turpmāk –Rīkojums) izveidota komisija atlīdzības noteikšanai par reprogrāfisko reproducēšanu (turpmāk – Komisija), kuras sastāvā ir pārstāvji no Kultūras ministrijas, Izglītības un zinātnes ministrijas, Vides aizsardzības un reģionālās attīstības ministrijas, Tieslietu ministrijas un Finanšu ministrijas. Komisijas sekretariāta funkcijas veikšana un Komisijas darba organizēšana uzdota Kultūras ministrijai.

 Komisijas uzdevums saskaņā ar Autortiesību likuma 35.panta ceturto daļu ir pārstāvēt valsts pārvaldi un panākt vienošanos ar mantisko tiesību kolektīvā pārvaldījuma organizāciju attiecībā uz atlīdzības par reprogrāfisko reproducēšanu noteikšanas kritērijiem un lielumu. Atbilstoši Rīkojuma 2.punktam kultūras ministram ir pienākums pēc iepriekš minētās vienošanās panākšanas iesniegt to noteiktā kārtībā Ministru kabinetā. Atbilstoši Rīkojuma 3.punktam Komisija, ja nepieciešams, sagatavo informatīvo ziņojumu par Rīkojuma izpildi un kultūras ministrs iesniedz to noteiktā kārtībā Ministru kabinetā.

1. **Tiesiskais regulējums**

Atbilstoši Eiropas Parlamenta un Padomes 2001.gada 22.maija Direktīvas 2001/29/EK par dažu autortiesību un blakustiesību aspektu saskaņošanu informācijas sabiedrībā 5.panta 2.punkta a) apakšpunktam Eiropas Savienības dalībvalstis var noteikt ierobežojumu reproducēšanas tiesībām attiecībā uz reproducēšanu, kas tiek veikta uz papīra vai līdzīga materiāla, izņemot notis, ar noteikumu, ka tiesību subjekti saņem taisnīgu atlīdzību. Attiecīgi Autortiesību likuma 35.panta pirmā daļa paredz, ka bez autora piekrišanas fiziskajai personai atļauts publicētus darbus, izņemot notis, reprogrāfiski reproducēt personiskai lietošanai bez tieša vai netieša komerciāla nolūka, par ko autori un izdevēji ir tiesīgi saņemt taisnīgu atlīdzību. Saskaņā ar Autortiesību likuma 1.panta 18.punktu ar „reprogrāfisko reproducēšanu” saprot darba faksimileksemplāru izgatavošanu ar jebkura līdzekļa palīdzību fotokopēšanas ceļā, izņemot iespiešanu, kā arī skenēšanu vai faksimileksemplāru izgatavošanu fotokopēšanas ceļā palielinātā vai samazinātā mērogā.

Atbilstoši Autortiesību likuma 35.panta otrajai daļai atlīdzību par reprogrāfisko reproducēšanu maksā personas, kuru valdījumā vai lietošanā ir reprogrāfiskai reproducēšanai paredzētās iekārtas un kuras nodrošina šādas reproducēšanas pieejamību fiziskajām personām par maksu vai bez tās.

Atbilstoši Autortiesību kolektīvā pārvaldījuma likuma 3.panta otrās daļas 5.punktam autortiesību un blakustiesību subjektu mantiskās tiesības attiecībā uz reprogrāfisko reproducēšanu personiskai lietošanai pārvalda tikai kolektīvi. Autortiesību likuma 35.panta trešā daļa nosaka, ka atlīdzības lielumu, kā arī tās iekasēšanas, atmaksāšanas un izmaksāšanas kārtību pēc vienošanās ar šā panta otrajā daļā minētajām personām vai ar šādu personu apvienību nosaka kolektīvā pārvaldījuma organizācija. Autortiesību likuma 35.panta piektā daļa nosaka, ka atlīdzību par reprogrāfikso reproducēšanu iekasē, sadala un autoriem un izdevējiem izmaksā viena mantisko tiesību kolektīvā pārvaldījuma organizācija, kas saņēmusi Kultūras ministrijas atļauju.

Kultūras ministrija 2014.gada 17.jūnijā ir izsniegusi biedrībai „LATREPRO” (turpmāk – LATREPRO) atļauju Nr.8-1/2 veikt autoru mantisko tiesību kolektīvo pārvaldījumu attiecībā uz reprogrāfisko reproducēšanu personiskai lietošanai.

1. **Komisijas paveiktais un vienošanās saturs**

Komisija 2016.gada 4.februārī panāca vienošanos ar LATREPRO par atlīdzības noteikšanas kritērijiem un lielumu par 2016., 2017. un 2018.gadā veikto reprogrāfisko reproducēšanu valsts pārvaldē, nosakot atlīdzības lielumu 0,0142287181 *euro* par vienu lappusi, ar kopējo skaitu – 6 658 521 lappuses, atbilstoši pētījuma rezultētiem, un kopējo summu 94 742 *euro* gadā. Saskaņā ar Ministru kabineta 2016.gada 4.oktobra sēdes protokollēmuma (prot. Nr. 50 33.§) „Informatīvais ziņojums „Par vienošanos par atlīdzības noteikšanu un izmaksu par 2016., 2017. un 2018.gadā veikto reprogrāfisko reproducēšanu valsts pārvaldē”” 5.punktu Kultūras ministrijai uzdots 2018.gadā organizēt atkārtota pētījuma veikšanu par reprogrāfiskās reproducēšanas praksi valsts pārvaldē, un Komisijai, pamatojoties uz pētījuma rezultātiem, panākt vienošanos par atlīdzības noteikšanas kritērijiem un lielumu par 2019., 2020. un 2021.gadā veikto reprogrāfisko reproducēšanu valsts pārvaldē.

 2018.gada nogalē sabiedriskās domas pētījumu centrs „SKDS” (turpmāk – SKDS) Kultūras ministrijas uzdevumā veica pētījumu „Ar autortiesībām aizsargāto darbu reprogrāfiskās reproducēšanas apjomi valsts un pašvaldību izglītības iestādēs un bibliotēkās”. Pētījumā tika noskaidrots kopējais ar autortiesībām aizsargāto darbu reprogrāfiskās reproducēšanas apjoms valsts pārvaldē – 6 867 080 lappuses viena gada laikā, ko sastāda kopēto un/vai ieskanēto lappušu skaits:

 1) visās valsts un pašvaldību bibliotēkās – 372 142 lappuses;

 2) visās vispārizglītojošajās skolās – 6 164 846 lappuses;

 3) visās profesionālās izglītības iestādēs – 148 624 lappuses;

 4) visās valsts augstskolās – 181 468 lappuses.

 Salīdzinot 2018.gada pētījuma rezultātus ar 2015.gada pētījuma rezultātiem, redzams, ka reprogrāfiskās reproducēšanas apjoms ir pieaudzis par 208 559 lappusēm.

 2019.gada 21.martā Kultūras ministrija organizēja Komisijas un LATREPRO tikšanos, kurā tika prezentēti pētījuma rezultāti. LATREPRO informēja, ka iepriekš noteiktais tarifs par vienu kopēto lapu 0,014 *euro* ir uzskatāms par neatbilstošu, ņemot vērā to, ka tas balstīts uz 2008.gada aprēķiniem, un to, ka citās Eiropas Savienības dalībvalstīs tarifs par vienu kopēto lapu ir ievērojami augstāks (Beļģijā 0,054 *euro*, Nīderlandē 0,045 *euro*, Čehijā 0,026 *euro*, Grieķijā 0,054 *euro*), kā arī aicināja tarifa aprēķinā ņemt vērā inflācijas radīto izmaksu pieaugumu, piedāvājot jaunu tarifu – 0,0236 *euro* par vienu kopēto lapu. Saskaņā ar LATREPRO piedāvāto cenrādi kopējā maksājuma summa gadā līdz ar to veidotu 162 063,09 *euro* līdzšinējo 94 742 *euro* vietā. Vienlaikus LATREPRO arī vērsa uzmanību uz to, ka SKDS veiktā pētījuma dati par kopēšanas apjomu būtiski atšķiras no līdzīgu pētījumu datiem citviet Eiropā, piemēram, Francijā saskaņā ar pētījumu viens augstskolas students gadā kopē 90 lappuses, savukārt saskaņā ar Latvijas pētījumu tās ir tikai 3 lappuses gadā; saskaņā ar Nīderlandē veikto pētījumu viens skolnieks Nīderlandē gadā kopē 68 lappuses, savukārt Latvijā – tikai 29 lappuses. Līdz ar to LATREPRO pauda šaubas par SKDS veiktā pētījuma reprezentativitāti.

 LATREPRO informēja, ka 2018.gada nogalē organizācija ir vienojusies ar privātā sektora pārstāvjiem par atlīdzības aprēķina kritēriju maiņu, atsakoties no lappušu skaita kā neobjektīva kritērija, ņemot vērā, ka nav precīzi nosakāms lappušu, uz kurām tiek kopēti tieši ar autortiesībām aizsargāti darbi, skaits. Jaunajos LATREPRO tarifos privātajam sektoram noteikts, ka atlīdzības apmērs nosakāms, ņemot vērā atlīdzības maksātāja valdījumā vai lietošanā esošo reprogrāfiskās reproducēšanas iekārtu skaitu un to tehniskos parametrus, un piemērojot noteikto tarifu par vienu iekārtu, tādējādi aprēķina kritērijus padarot skaidri nosakāmus un prognozējamus.

 Ņemot vērā LATREPRO veiktos grozījumus privātā sektora atlīdzības aprēķina kritērijos un cenrādī, būtiskās apjoma atšķirības starp SKDS pētījuma datiem un ārvalstu pētījumu datiem, kā arī lai mazinātu valsts pārvaldes slogu, regulāri veicot pētījumus par reproducēto lapu skaitu, kura apjoms ir mainīgs un grūti prognozējams, Komisija ar LATREPRO vienojās par atlīdzības aprēķina kritēriju maiņu arī attiecībā uz valsts pārvaldi, nosakot, ka par pamatu atlīdzības aprēķinam tiks ņemts iekārtu skaits valsts un pašvaldību izglītības iestādēs un bibliotēkās, uz kurām tiek veikta ar autortiesībām aizsargātu darbu reprogrāfiskā reproducēšana privātai lietošanai. Tādējādi turpmāk informācijas ievākšanai nebūtu jāveic pētījums, bet tiktu izmantotas izglītības iestāžu bibliotēku un publisko bibliotēku ikgadējās atskaites, tās papildinot ar nepieciešamo informāciju par ierīcēm, uz kurām tiek viekta ar autortiesībām aizsargātu darbu reprogrāfiskā reproducēšana privātai lietošanai. Ņemot vērā minēto, Komisija uzdeva Kultūras ministrijai savākt datus par reprogrāfiskās reproducēšanas iekārtu skaitu valsts un pašvaldību izglītības iestādēs un bibliotēkās.

 2019.gada 17.jūnijā notika otrā Komisijas un LATREPRO tikšanās, kurā Kultūras ministrija prezentēja datus par reprogrāfiskās reproducēšanas iekārtām valsts pārvaldē. Saskaņā ar Kultūras ministrijas apkopotajiem datiem valsts pārvaldē ir 1 573 iestādes, kurās ir bibliotēkas un iespēja reprogrāfiski reproducēt darbus. Datus par reproducēšanas iekārtām iesniedza 726 iestādes, kurās kopējais iekārtu skaits ir 1 226. Veicot aprēķinu par vidējo iekārtu skaitu iestādē, tika aprēķināts, ka kopējais prognozējamais iekārtu skaits visās valsts un pašvaldību izglītības iestādēs un bibliotēkās ir 2 304,6 iekārtas, ar vidējo ātrumu – 20 – 39 kopijas minūtē. Saskaņā ar LATREPRO noteikto cenrādi par iekārtām ar šādu vidējo ātrumu, kas atrodas bibliotēkā, izglītības iestādē vai blakus tai (500 m rādiusā), maksa par vienu iekārtu gadā ir 79,20 *euro*. Līdz ar to kopējā summa, kas būtu jāmaksā par reprogrāfisko reproducēšanu valsts pārvaldē, balstoties uz šo aprēķina metodi, sastāda 182 524,32 *euro* gadā.

 Tā kā Komija nepiekrita LATREPRO piedāvātajam atlīdzības apmēram, ņemot vērā, ka aprēķinātais atlīdzības apjoms divas reizies pārsniedz šobrīd maksāto, 2019.gada 26.jūnijā tika rīkota atkārtota Komisijas un LATREPRO tikšanās, kurā LATREPRO piedāvāja piemērot valsts pārvaldei 25% atlaidi no LATREPRO cenrādī noteiktā tarifa par vienu iekārtu, kopējai atlīdzībai veidojot 136 893,00 *euro* gadā. Atlaide piemērojama, ņemot vērā, ka valsts slēdz vienu līgumu par visām valsts un pašvaldību izglītības iestādēm, un bibliotēkām uz trīs gadiem, tādejādi būtiski samazinās LATREPRO administratīvās izmaksas atlīdzības iekasēšanai.

1. **Ietekmes uz valsts budžetu un pašvaldību budžetu novērtējums**

Atlīdzības izmaksai par reprogrāfisko reproducēšanu valsts pārvaldē Kultūras ministrijai ir nepieciešams papildu finansējums no valsts budžeta.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |
| --- | --- |
|   | Turpmākie trīs gadi (*euro*) |
| 2020 | 2021 | 2022 |
| Kopējās izmaiņas budžeta ieņēmumos t.sk.: | 0 | 0 | 0 |
| Izmaiņas valsts budžeta ieņēmumos | 0 | 0 | 0 |
| Izmaiņas pašvaldību budžeta ieņēmumos | 0 | 0 | 0 |
| Kopējās izmaiņas budžeta izdevumos t.sk.: | 136 893 | 136 893 | 136 893 |
| Izmaiņas valsts budžeta izdevumos | 136 893 | 136 893 | 136 893 |
| Izmaiņas pašvaldību budžeta izdevumos | 0 |  0 |  0 |
| Kopējā finansiālā ietekme: | -136 893 | -136 893 | -136 893 |
| Finansiālā ietekme uz valsts budžetu | -136 893 | -136 893 | -136 893 |
| Finansiālā ietekme uz pašvaldību budžetu | 0 | 0 | 0 |
| Detalizēts ieņēmumu un izdevumu aprēķins:**2020.gads** – atlīdzība par reprogrāfisko reproducēšanu par 2019.gadu:1) valsts un pašvaldību bibliotēkās – 87 377,26 *euro*;2) vispārizglītojošajās skolās – 40 781,16 *euro*;3) profesionālās izglītības iestādēs – 4 542,46 *euro*;4) koledžās – 771,92 *euro*;5) valsts augstskolās – 3 420,20 *euro.*Papildus nepieciešamais finansējums Kultūras ministrijai **136 893** ***euro***.**2021.gads** – atlīdzība par reprogrāfisko reproducēšanu par 2020.gadu:1) valsts un pašvaldību bibliotēkās – 87 377,26 *euro*;2) vispārizglītojošajās skolās – 40 781,16 *euro*;3) profesionālās izglītības iestādēs – 4 542,46 *euro*;4) koledžās – 771,92 *euro*;5) valsts augstskolās – 3 420,20 *euro.*Papildus nepieciešamais finansējums Kultūras ministrijai **136 893 *euro***.**2022.gads** – atlīdzība par reprogrāfisko reproducēšanu par 2021.gadu:1) valsts un pašvaldību bibliotēkās – 87 377,26 *euro*;2) vispārizglītojošajās skolās – 40 781,16 *euro*;3) profesionālās izglītības iestādēs – 4 542,46 *euro*;4) koledžās – 771,92 *euro*;5) valsts augstskolās – 3 420,20 *euro.*Papildus nepieciešamais finansējums Kultūras ministrijai **136 893** ***euro***. |

Jautājums par nepieciešamā papildu finansējuma piešķiršanu Kultūras ministrijai 2020., 2021. un 2022.gadam izskatāms Ministru kabinetā, paredzot, ka Finanšu ministrija, sagatavojot priekšlikumus likumprojekta „Par valsts budžetu 2020.gadam” un likumprojekta „Par vidēja termiņa budžeta ietvaru 2019., 2020. un 2021.gadam” izskatīšanai Saeimā, plāno finansējumu Kultūras ministrijai 136 893 *euro* apmērā katru gadu atlīdzības nodrošināšanai par 2019., 2020. un 2021.gadā reprogrāfisko reproducēšanu valsts pārvaldē. |  |

1. **Turpmākā rīcība**
2. Lai nodrošinātu Autortiesību likuma 35.pantā noteiktā regulējuma ievērošanu attiecībā uz valsts pārvaldi, atbalstāma Komisijas panāktā vienošanās ar LATREPRO par atlīdzības noteikšanu un izmaksu par 2019., 2020. un 2021.gadā veikto reprogrāfisko reproducēšanu valsts pārvaldē.
3. Lai nodrošinātu atlīdzības izmaksu LATREPRO, Kultūras ministrijai nepieciešams piešķirt papildu finansējumu 136 893 *euro* apmērā katru gadu 2020., 2021. un 2022. gada budžetā.
4. Lai vienotos par atlīdzības noteikšanas kritērijiem un lielumu par 2022., 2023. un 2024.gadā veikto reprogrāfisko reproducēšanu valsts pārvaldē, Kultūras ministrijai 2021.gadā nodrošināt datu apkopošanu par ar autortiesībām aizsargāto darbu reprogrāfiskajai reproducēšanai izmantoto iekārtu skaitu valsts un pašvaldību izglītības iestādēs un bibliotēkās, un organizēt Komisijas tikšanās, lai, pamatojoties uz apkopotajiem datiem, panāktu vienošanos par atlīdzības noteikšanu un izmaksu par 2022., 2023. un 2024.gadā veikto reprogrāfisko reproducēšanu valsts pārvaldē.

Kultūras ministra p.i.

zemkopības ministrs K.Gerhards

Vīza: Valsts sekretāre D.Vilsone

Zommere 67330211

Linda.Zommere@km.gov.lv

Īvāns 67330240

Jurgis.Ivans@km.gov.lv